L'avinguda Hispanitat es transformarà en un espai «sostenible, amable i accessible»
28 de març 2024

![](/media/fnqch1e2/plantilla-logos.png?width=850&height=132.98387096774192)L'avinguda Hispanitat guanyarà en «**sostenibilitat i seguretat**» gràcies a una intervenció que donarà lloc a un nou carril bici i suposarà la instal·lació de noves marquesines d'autobús. La iniciativa busca la transformació de l'avinguda en un espai «**més amable i accessible**» per a les persones residents, mitjançant la pacificació del trànsit, segons ha explicat el regidor de Mobilitat Urbana, Javier Raro.

![](/media/h33gqx4g/img_8563_c.jpg?width=850&height=566.6666666666666)

Així, les obres, que ja han començat, «**formen part d'un projecte de millora integral de l'avinguda, pensant, sobretot, en la ciutadania**», ha afirmat el regidor Javier Raro, qui ha destacat l'increment de la seguretat de la via. «**En els últims anys, s'ha produït un augment important en l'ús de patinets. Esta intervenció permetrà alliberar les voreres i la calçada d'estos vehicles, que ara tindran un espai propi per on circular**», ha explicat Raro.

Així mateix, esta acció esta finançada pels Fons Europeus Next Generation dins del Pla de Recuperació, Transformació i Resiliència i l'objectiu és que l'entorn de l'avinguda Hispanitat es convertisca en un espai més amable per a la ciutadania, reduint els nivells de contaminació acústica. «**A conseqüència del trànsit, els nivells de soroll de l'avinguda Hispanitat arriben als 70 decibels, la qual cosa supera els límits recomanats fins a 15 decibels**», ha exposat Raro. «**Encara que se li presta menys atenció de la que es deuria, és fonamental reduir la contaminació acústica. Els alts nivells de soroll suposen un risc per a la salut auditiva i estan relacionats amb l'aparició de cefalees, alteracions del somni o ansietat**», ha afirmat.

![](/media/sfvjnqrq/img_7227_c.jpg?width=850&height=566.6666666666666)

A més, buscant afavorir el benestar del veïnat, el nou plantejament de l'avinguda Hispanitat suposarà una reducció del trànsit motoritzat i, per tant, una millora de la qualitat de l'aire. L'Ajuntament de Sagunt espera impulsar la mobilitat sostenible, «**d'una banda, afavorint la connexió de l'avinguda amb la xarxa ciclopedestre del municipi i, per un altra, impulsant l'ús del transport públic**». En este sentit, segons ha explicat l'edil de Mobilitat Sostenible, es renovarà la marquesina de l'autobús urbà existent i s'instal·larà una nova, totes dos «**en una plataforma independent de la vorera**».

### **Millora de l'accessibilitat**

D'altra banda, les obres també milloraran l'accessibilitat de l'avinguda. En els encreuaments per als vianants, es rebaixarà la vorera al nivell de la calçada amb la finalitat d'eliminar les barreres arquitectòniques que dificulten la mobilitat de les persones que utilitzen cadires de rodes. Igualment, s'instal·larà paviment tàctil, de manera que les persones amb una discapacitat visual puguen ser advertides que existix un encreuament i en quina direcció.

A més, a conseqüència de la reordenació de l'avinguda, es crearan, aproximadament, 32 noves places d'estacionament. «**En definitiva, és una intervenció molt positiva, en la línia de donar lloc a una ciutat habitable de la qual les veïnes i els veïns puguen gaudir, així com continuar impulsant alternatives de mobilitat, com la bicicleta, els patinets o el transport públic, que eviten les emissions contaminants**», ha conclòs Raro.

![](/media/52bfc052/img_8587_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-avinguda-hispanitat-es-transformara-en-un-espai-sostenible-amable-i-accessible/ "Facebook")
*   [](http://twitter.com/share?url=https://aytosagunto.es/va/actualitat/l-avinguda-hispanitat-es-transformara-en-un-espai-sostenible-amable-i-accessible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-avinguda-hispanitat-es-transformara-en-un-espai-sostenible-amable-i-accessible/ "Linked In")
*   [](mailto:?body=https://aytosagunto.es/va/actualitat/l-avinguda-hispanitat-es-transformara-en-un-espai-sostenible-amable-i-accessible/)